Ramaphosa, Biden wil wêreldkwessies takelPres. Cyril Ramaphosa en pres. Joe Biden van die VSA (12 Junie 2021) (Foto: Jairus Mmutle/GCIS) Pres. Cyril Ramaphosa sal vir die volgende twee dae samesprekings met die Amerikaanse president, Joe Biden, en sy adjunk, Kamala Harris, voer in ŉ poging om saam globale kwessies soos handel, belegging, voedselsekerheid en klimaatsverandering te takel. Die twee presidente sal na verwagting ook die huidige oorlog tussen Oekraïne en Rusland bespreek, waartydens Ramaphosa glo gaan druk vir verdere onderhandelinge tussen die twee lande, berig ABC News. Naledi Pandor, minister van internasionale betrekkinge en samewerking, het kort voor Ramaphosa se aankoms in die VSA gesê hy sal die behoefte aan dialoog tussen die twee oorloggeteisterde lande tydens sy besoek beklemtoon. Die Withuis het in ŉ perskonferensie oor Ramaphosa se besoek bevestig dat die oorlog een van die globale kwessies is waaroor hulle gaan gesels. “In April het die twee presidente ŉ eerlike gesprek gehad oor wat in Oekraïne gebeur. Hulle het na mekaar geluister en saam gekonsulteer oor wat die beste benadering is om die uitkomste wat ons almal wil hê, te bereik. Ons vermoed dat hierdie gesprek dieselfde trant sal volg,” het die Withuis gesê. Die Withuis is ook gretig om te hoor wat Suid-Afrika se standpunt oor die voortslepende konflik is sedert dit klaarblyklik weekliks vererger. Ramaphosa is een van die Afrika-leiers wat ŉ neutrale standpunt oor die oorlog gehandhaaf het toe hy hom weerhou het van ŉ stem by die Verenigde Nasies (VN) wat Rusland se optrede veroordeel. Sedertdien hou hy vol dat bemiddeling nodig is. “Ons wil op daardie punt kom om ŉ regverdige gevolgtrekking vir die konflik te bereik, en uitpluis hoe om dit te doen,” het die Withuis gesê. “Die komende gesprekke gaan baie produktief en insiggewend vir albei partye wees.” Volgens Pandor sal Ramaphosa ná sy besoek ook die oorlog by die VN se algemene vergadering opper. “Ons wil hê dat ŉ proses van diplomasie tussen die twee partye begin en ons glo dat die VN, veral die VN se sekretaris-generaal, leiding hiermee moet neem,” het Pandor gesê. “Ons sal in die konteks van die algemene vergadering daarop aandring dat meer gedoen moet word om ŉ oplossing vir hierdie voortslepende konflik te kry. Die enigste manier om dit te bewerkstellig, is deur ŉ onderhandelde skikking.” Ramaphosa het Donderdag in die VSA geland en het tot Saterdag besoeke met Biden en Harris geskeduleer. Die presidensie van Suid-Afrika het in ŉ verklaring gesê dat Ramaphosa ook hiertydens met kongreslede en veterane van die burgerregtebeweging sal ontmoet, wat teen rassisme in die VSA en Suid-Afrika gekant is.